**Mâncare**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Luni, când mi-am făcut salată,

S-a-ntâmplat ceva fantastic:

Roşia mi-a părut din plastic,

Nu cum o ştiam odată.

Iar acuma, vedeţi bine,

S-a-nroşit şi nasu’-n sine.

Ieri am fost la colţul străzii,

Ca să-mi cumpăr biscuiţi.

Poate că veţi fi uimiţi

Astăzi, la vedera cozii

Ce mi s-a ivit la spate

Dintr-o dată, peste noapte.

De la sucul cel din fructe,

Luat din magazin aseară,

M-am trezit că bunăoară

Mi-a crescut un corn în frunte.

Şi mă uit cu disperare

Cum se face tot mai mare…

Mi s-a spus ce-i drept, odată,

Că vom fi trataţi cu grijă,

Însă pare-se c-o schijă

Din ştiinţa asta toată

S-a desprins, şi ne loveşte,

Precum coada unui peşte.

Nu ştiu voi ce veţi mai face,

Însă sincer mă gândesc

Pe la ţară s-o tulesc,

Să mă pot hrăni în pace.

Sau să fiu în continuare

Cobai pentru-a lor mâncare?